**Informatīvais ziņojums**

**“Par Sauszemes transportlīdzekļu īpašnieku civiltiesiskās atbildības obligātās apdrošināšanas likuma 14.pantā noteiktā tiesiskā regulējuma izvērtējumu”**

 Informatīvais ziņojums “Par Sauszemes transportlīdzekļu īpašnieku civiltiesiskās atbildības obligātās apdrošināšanas likuma 14.pantā noteiktā tiesiskā regulējuma izvērtējumu” ir sagatavots, lai izpildītu Sauszemes transportlīdzekļu īpašnieku civiltiesiskās atbildības obligātās apdrošināšanas likuma (turpmāk – OCTA likums) pārejas noteikumu 24.punktā doto uzdevumu Ministru kabinetam līdz 2021.gada 1.septembrim iesniegt Saeimai izvērtējumu par OCTA likuma 14.pantā noteikto tiesisko regulējumu attiecībā uz apdrošināšanas prēmijas maksājuma samazinājumu un iespējamo šā maksājuma samazinājuma pakāpenisku atcelšanu un turpmāko risinājumu, kā arī informētu par OCTA likuma 14.pantā noteiktā regulējuma ietekmi uz sauszemes transportlīdzekļu īpašnieku civiltiesiskās atbildības obligātās apdrošināšanas garantijas fondu (turpmāk – Garantijas fonds).

 **1. Apdrošināšanas prēmijas samazinājums personām ar invaliditāti**

Sauszemes transportlīdzekļu civiltiesiskās atbilstības obligātās apdrošināšanas (turpmāk – OCTA) sistēma Latvijā tika izveidota 1997.gadā, un tās darbību regulēja iepriekšējais Sauszemes transportlīdzekļu īpašnieku civiltiesiskās atbildības obligātās apdrošināšanas likums, kas tika pieņemts 1997.gada 13.martā un bija spēkā līdz 2004.gada 30.aprīlim. Šā likuma 16.pants noteica, ka personām ar invaliditāti tiek samazināta apdrošināšanas prēmija par 40 procentiem. Vēršam uzmanību, ka šī likuma darbības posmā apdrošināšanas prēmiju apmēru atbilstoši likumdevēja pilnvarojumam noteica Ministru kabinets.

Kopš 2004.gada spēkā ir pašreizējais OCTA likums, ar kuru, Latvijai gatavojoties kļūt par Eiropas Savienības dalībvalsti, tika pārņemts Eiropas Savienības regulējums OCTA jomā, kā arī ANO Eiropas Ekonomiskās komisijas Sauszemes transporta apakškomisijas Rekomendācijā nr.5 un Zaļās kartes sistēmas Biroju Padomes konstitūcijā minētajām prasībām. Līdz ar jauno regulējumu, cita starpā tika mainīta apdrošināšanas prēmiju noteikšanas kārtība, paredzot, ka turpmāk katrs apdrošinātājs pats noteiks apdrošināšanas prēmiju apmēru veidošanas politiku. Vienlaikus, regulējums attiecībā uz apdrošināšanas prēmijas samazinājumu personām ar invaliditāti palika nemainīgs.

Ņemot vērā praksē identificēto problēmu, ka personām ar invaliditāti paredzētais apdrošināšanas prēmijas samazinājums nereti tika piemērots lielam skaitam vienai personai piederošu transportlīdzekli, OCTA likumā tika veikti grozījumi, kas paredz, ka OCTA 14.panta otrajā daļā personām ar invaliditāti paredzētais prēmijas samazinājums tiek piemērots tikai vienam transportlīdzeklim, un šo atlaidi nevar piemērot, ja transportlīdzekļa turētājs ir juridiska persona. Šie grozījumi stājās spēkā 2021.gada 21.janvārī. Savukārt ar OCTA likuma grozījumiem, kuri stājās spēkā 2021.gada 1.jūlijā, apdrošināšanas prēmijas samazinājums tika attiecināts arī uz bērnu ar invaliditāti vecākiem, aizgādņiem un audžuģimenēm. Ar šiem grozījumiem tika nodrošināts, ka personai, kura nodrošina nepilngadīgas personas ar invaliditāti pārvietošanos (vecākam, aizbildnim vai audžuģimenei), arī ir iespēja saņemt atlaidi OCTA prēmijas maksājumam.

Līdz ar to pašlaik OCTA likuma 14.panta otrā daļa nosaka, ka apdrošinātāja noteiktās apdrošināšanas prēmijas maksājums par 40 procentiem tiek samazināts transportlīdzekļu īpašniekiem, kuri ir:

1) personas ar I un II grupas invaliditāti;

2) personas ar III grupas invaliditāti, kuriem ir apgrūtināta pārvietošanās [to apliecina attiecīgs Veselības un darbspēju ekspertīzes ārstu komisijas atzinums (apdrošinot vieglo automobili)];

3) vecāki, aizbildņi vai audžuģimene, kura nodrošina nepilngadīga bērna ar invaliditāti aprūpi.

Savukārt OCTA likuma 14.panta 21 . daļa nosaka, ka OCTA likuma 14.panta otrajā daļā noteiktais apdrošināšanas prēmijas maksājuma samazinājums piemērojams vienam transportlīdzekļa īpašnieka (fiziskās personas) īpašumā vai — transportlīdzekļa līzinga gadījumā — transportlīdzekļa reģistrācijas apliecībā norādītā turētāja (fiziskās personas) vienam viņa turējumā esošam vieglajam transportlīdzeklim, kura pilna masa ir līdz 3,5 tonnām. Attiecībā uz šā panta otrās daļas 3.punktā minētajiem tiesību subjektiem apdrošināšanas prēmijas maksājuma samazinājums, ievērojot šīs daļas pirmajā teikumā noteikto, piemērojams vienas personas (fiziskās personas) īpašumā vai — transportlīdzekļa līzinga gadījumā — transportlīdzekļa reģistrācijas apliecībā norādītā turētāja (fiziskās personas) turējumā esošam vienam transportlīdzeklim. Apdrošināšanas prēmijas maksājuma samazinājumu nepiemēro, ja transportlīdzekļa reģistrācijas apliecībā kā transportlīdzekļa turētājs ir norādīta juridiskā persona, neatkarīgi no tā, ka transportlīdzekļa īpašnieks ir šā panta otrajā daļā norādītā persona.

Pēc Finanšu ministrijas lūguma Labklājības ministrija ar 2020.gada 21.janvāra vēstuli Nr. 40-1-04/85 un 2021.gada 8.marta vēstuli Nr. 40-1-04/405 sniedza viedokli par OCTA prēmijas samazinājuma lietderību, samērīgumu un ietekmi uz personu ar invaliditāti finansiālo situāciju, kā arī atspoguļoja informāciju par šīs mērķgrupas ienākumu līmeni un OCTA prēmijas samazinājuma nozīmību (sk. 1. un 2. pielikumu).

**2. Apdrošināšanas prēmijas samazinājums lauksaimniekiem**

Laika posmā no 1997.gada līdz 2004.gada 30.aprīlim iepriekšējā Sauszemes transportlīdzekļu īpašnieku civiltiesiskās atbildības obligātās apdrošināšanas likuma darbības laikā attiecībā uz lauksaimniecības produkcijas ražotājiem pastāvēja speciāls regulējums – iespēja slēgt komplekso līgumu. Šāds kompleksais līgums varēja tikt noslēgts attiecībā uz ne vairāk kā pieciem transportlīdzekļiem (tostarp vienu vieglo pasažieru auto), un apdrošināšanas prēmija tika noteikta atbilstoši apdrošināšanas prēmijai par to transportlīdzekli, kuram tā ir visaugstākā atbilstoši transportlīdzekļa riska pakāpei. Apdrošināšanas prēmiju apmēru noteica Ministru kabinets.

2004.gadā, spēkā stājoties pašreizējam OCTA likumam, tika mainīta gan apdrošināšanas prēmiju noteikšanas kārtība, nosakot, ka apdrošinātāji paši veido prēmiju apmēru noteikšanas politiku, gan arī tika izslēgts regulējums, kas deva iespēju ar lauksaimniecības produkcijas ražotājiem slēgt kompleksos līgumus. Tā vietā tika paredzēts jauns regulējums, kas paredzēja apdrošināšanas prēmijas maksājuma samazinājumu par 30 procentiem, apdrošinot lauksaimniecības tehniku.

Pašlaik OCTA likuma 14.panta trešā daļa nosaka, ka, apdrošinot traktortehniku vai tās piekabi, kas reģistrēta Valsts tehniskās uzraudzības aģentūrā, apdrošinātāja noteiktās apdrošināšanas prēmijas maksājums par 30 procentiem tiek samazināts, noslēdzot apdrošināšanas līgumu ar transportlīdzekļa īpašnieku — zemnieku vai zvejnieku saimniecību un lauksaimniecības pakalpojumu kooperatīvo sabiedrību. Minētais apdrošināšanas prēmijas maksājuma samazinājums piešķirams arī lauksaimniecības produkcijas ražotājam — komersantam un fiziskajai personai, ja apdrošinātājam ir iesniegta pašvaldības izziņa par attiecīgajā kalendāra gadā īpašumā, pastāvīgā lietošanā vai nomā esošo zemes platību, kas tiek izmantota lauksaimniecības produkcijas ražošanai.

**3. Apdrošināšanas prēmiju maksājumu samazināšanas finansēšanas kārtība**

 Laika posmā no 1997.gada līdz 2004.gada 30.aprīlim iepriekšējā Sauszemes transportlīdzekļu īpašnieku civiltiesiskās atbildības obligātās apdrošināšanas likuma darbības laikā apdrošināšanas prēmiju apmērus noteica Ministru kabinets, savukārt apdrošināšanas prēmiju samazinājums personām ar invaliditāti bija noteikts likumā. 2004.gadā, spēkā stājoties pašreizējam OCTA likumam un paredzot, ka apdrošinātāji paši veido prēmiju apmēru noteikšanas politiku, OCTA likumā tika ietverts jauns regulējums, kas paredz, ka apdrošināšanas prēmijas maksājumu samazinājums tiek kompensēts no Garantijas fonda.

Saskaņā ar OCTA likuma 14.panta ceturto daļu apdrošināšanas prēmijas maksājuma samazinājumu apdrošināšanas sabiedrībai kompensē Latvijas Transportlīdzekļu apdrošinātāju birojs (turpmāk – LTAB) no Garantijas fonda. Savukārt Garantijas fonda līdzekļus veido apdrošināšanas sabiedrību atskaitījumi no OCTA apdrošināšanas prēmijām, kuras apdrošināšanas sabiedrības saņem no transportlīdzekļu īpašniekiem (OCTA polišu pircējiem). Veicamo atskaitījumu apmēru nosaka Ministru kabineta 2005.gada 22.maija noteikumi Nr.195 “Sauszemes transportlīdzekļu īpašnieku civiltiesiskās atbildības obligātās apdrošināšanas garantijas fonda izveidošanas, uzkrāšanas un administrēšanas kārtība” (turpmāk – MK noteikumi Nr.195).

**4. Garantijas fonda darbība un finansēšanas kārtība**

Laika posmā no 1997.gada līdz 2004.gada 30.aprīlim iepriekšējā Sauszemes transportlīdzekļu īpašnieku civiltiesiskās atbildības obligātās apdrošināšanas likuma darbības laikā pastāvēja divi garantijas fondi:

1) Sauszemes transportlīdzekļu īpašnieku civiltiesiskās atbildības obligātās apdrošināšanas garantijas (rezerves) fonds, no kura tika segti zaudējumi, kurus radījuši neapdrošināti, neidentificēti vai zagti transportlīdzekļi;

2) Sauszemes transportlīdzekļu īpašnieku civiltiesiskās atbildības obligātās apdrošināšanas apdrošinājuma ņēmēju interešu aizsardzības fonds, no kura tika izmaksātas apdrošināšanas atlīdzības izmaksas apdrošinātāja maksātnespējas gadījumā.

Spēkā stājoties pašreizējam OCTA likumam, apdrošinājuma ņēmēju interešu aizsardzības fonds ar 2005.gada 1.janvāri tika pievienots Garantijas fondam.

Saskaņā ar OCTA likumu apdrošinātāji izveido un LTAB administrē Garantijas fondu, un tā izveides mērķis ir veikt zaudējumu atlīdzības izmaksu ceļu satiksmes negadījumā cietušajām personām, ja zaudējumus nodarījis neapdrošināts vai nenoskaidrots transportlīdzeklis, t.sk., gadījumā, kad ceļu satiksmes negadījums noticis ārpus Latvijas), vai ir iestājusies apdrošināšanas sabiedrības maksātnespēja (OCTA likuma 51. pants). Minētais regulējums īsteno Eiropas Parlamenta un Padomes 2009.gada 16.septembra direktīvā Nr.2009/103/EK par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību noteikto dalībvalsts pienākumu un Zaļās kartes sistēmas dokumentos noteikto dalībvalsts pienākumu izveidot šādu fondu un nodrošināt tā darbību.

Tāpat no Garantijas fonda līdzekļiem sedz izdevumus par atlīdzības lietu administrēšanu, ar Garantijas fonda līdzekļu glabāšanu un ieguldīšanu saistītus līdzekļus, kā arī izmaksā kompensāciju apdrošinātājiem par apdrošināšanas prēmijas maksājuma samazinājumu.

Atbilstoši OCTA likumā noteiktajam apdrošinātājiem ir pienākums veikt maksājumus Garantijas fondā. Saskaņā ar MK noteikumiem Nr.195, ja Garantijas fonda atlikums ir virs 20 milj. EUR, apdrošināšanas sabiedrības atskaitījumus neveic, ja tas ir apjomā 15 līdz 20.milj. EUR, tās veic iemaksas MK noteikumos Nr.195 noteiktajā apjomā, savukārt, ja Garantijas fonda apjoms samazinās zem 15 milj. EUR apmēra, apdrošināšanas sabiedrības veic atskaitījumus divkāršā apmērā. Atbilstoši MK noteikumos Nr.195 noteiktajam, atskaitījumi atkarībā no apdrošināmā transportlīdzekļa veida ir no 0,10 līdz 3,43 EUR par vienu polisi. Piemēram, vieglā transportlīdzekļa gadījumā polisei ar termiņu viens gads atskaitījums ir 0,92 EUR apmērā, savukārt dubultā apmērā tie būtu 1,84 EUR.

Papildus, saskaņā ar grozījumiem Ministru kabineta noteikumos Nr. 195 “Sauszemes transportlīdzekļu īpašnieku civiltiesiskās atbildības obligātās apdrošināšanas garantijas fonda izveidošanas, uzkrāšanas un administrēšanas kārtība”, kas stājās spēkā 2020.gada 1.aprīlī, Transportlīdzekļu apdrošinātāju birojs reizi gadā pārskata ikmēneša atskaitījumu apmēru, piemērojot Centrālās statistikas pārvaldes oficiāli noteikto iepriekšējā gada patēriņa cenu indeksu.

Kopumā 2020.gadā apdrošinātāji veikuši iemaksas Garantijas fondā 1 509 686 EUR apmērā, savukārt 2019.gadā 1 795 554 EUR apmērā.

Laika periodā no 2014.gada 1.janvāra līdz 2021.gada 30.jūnijam no Garantijas fonda ir izmaksāts 26 milj. EUR(skat. 2. tabulu un 2. grafiku), no tiem:

1) 38,1 % jeb 9.9 milj. EUR ir apdrošināšanas atlīdzību izmaksas;

2) 19,2 % jeb nepilni 5 milj. EUR ir maksātnespējīgās AAS “Balva” atlīdzību izmaksas;

3) 1,6 % jeb nepilni 420 tk. EUR kompensācijas apdrošinātājiem par lauksaimniekiem piemēroto OCTA prēmijas maksājuma samazinājumu;

4) 17,9 % jeb 4.7 milj. EUR kompensācijas apdrošinātājiem par personām ar invaliditāti piemēroto OCTA prēmijas maksājuma samazinājumu.

 1. tabula

Atbilstoši LTAB datiem laika periodā no 2014.gada 1.janvāra līdz 2021.gada 30.jūnijam no Garantijas fonda izmaksātais līdzekļu apjoms apdrošinātājiem apdrošināšanas prēmijas samazinājuma kompensēšanai ir būtiski pieaudzis (sk. 1. tabulu un 1. grafiku). Būtiski pieaugušas kompensācijas personām ar invaliditāti un lauksaimniekiem (2018., 2019. un 2020.gadā jau sasniedz gandrīz 1 milj. euro gadā). Tāpat ievērojamu daļu izdevumu veido arī zaudējumu atlīdzības izmaksas maksātnespējīgās AAS “Balva” vietā. Līdz ar to OCTA apdrošinātāji katru mēnesi veic atskaitījumus Garantijas fondā, lai nodrošinātu OCTA likuma 51.pantā noteikto izmaksu segšanu.

**1. grafiks**

**Garantijas fonda līdzekļu kopējā apmēra izmaiņas (2014. – 2021.gada I pusgads)**

****

 No 1.tabulas ir secināms, ka izmaksāto kompensāciju par OCTA prēmiju maksājumu samazinājumiem lauksaimniekiem īpatsvars svārstās no 0,8 % 2014.gadā līdz pat 2,5 % 2021.gadā no ikgadējām Garantijas fonda izmaksām kopā, savukārt kompensāciju par OCTA prēmiju maksājumu samazinājumiem personām ar invaliditāti īpatsvars svārstās no 8,6 % 2014.gadā līdz pat 27,2 % 2019.gadā (skat. arī 3.grafiku). 2021.gada I pusgadā ir vērojams samazinājums kompensāciju izmaksās no Garantijas fonda.

Kompensāciju kritums par lauksaimniekiem piemēroto OCTA prēmiju maksājumu samazinājumiem 2021.gadā varētu būt izskaidrojams ar to, ka OCTA cenas kopumā ir kritušās. Kompensāciju kritums par personām ar invaliditāti piemēroto OCTA prēmiju maksājumu samazinājumiem izskaidrojams gan ar OCTA cenu kritumu, gan arī ar to, ka no 2021.gada 12.janvāra OCTA prēmijas samazinājums personām ar invaliditāti atbilstoši OCTA likuma grozījumiem tiek piešķirts tikai vienam transportlīdzekļa īpašnieka īpašumā vai līzinga gadījumā - transportlīdzekļa reģistrācijas apliecībā norādītā turētāja - turējumā esošajam vieglajam transportlīdzeklim, kura pilna masa ir līdz 3,5 tonnām. Vienlaikus jāpiebilst, ka ir vērojams kritums arī noslēgto OCTA līgumu skaitā, ja salīdzina 2021.gada I pusgada datus ar 2020.gada I pusgada datiem mēneša griezumā (skat. 2.tabulu).

2.tabula



**2. grafiks**

**Garantijas fonda izdevumu struktūra (2014. – 2021.gada 30.jūnijs)**



**3. grafiks**

**Garantijas fonda izdevumu struktūra (2014. – 2021.gada I pusgads)**



**5. OCTA likuma grozījumu ietekme uz Garantijas fondu**

2021.gada 12.janvarī stājās spēkā grozījumi OCTA likuma 14.panta 21.daļā, kas paredz, ka turpmāk OCTA likuma 14.panta otrajā daļā noteiktā apdrošināšanas prēmijas maksājuma samazinājums var tikt piemērots tikai vienam transportlīdzekļa īpašnieka (fiziskās personas) īpašumā vai — transportlīdzekļa līzinga gadījumā — transportlīdzekļa reģistrācijas apliecībā norādītā turētāja (fiziskās personas) vienam viņa turējumā esošam vieglajam transportlīdzeklim, kura pilna masa ir līdz 3,5 tonnām. Tas nozīmē, ka ir samazinājies to transportlīdzekļu skaits, kurus var apdrošinot, piemērojot 14.panta otrajā daļā noteikto prēmijas maksājuma samazinājumu. To apstiprina arī dati par 2021.gada I pusgadu (skat. 1.tabulu un 1.grafiku).

Līdz brīdim, kad stājas spēkā OCTA likuma 14.panta 21. daļas pirmais teikums, vairāk kā 34% personu, kurām bija noteikta invaliditāte, apdrošināja vairākus savā īpašumā esošus transportlīdzekļus, t.sk. arī kravas transportlīdzekļus, autobusus, motociklus un mopēdus. Ja Garantijas fonds kompensē OCTA prēmijas maksājuma samazinājumu 40% apmērā tikai vienam attiecīgā transportlīdzekļa īpašnieka īpašumā vai turējumā esošam vieglajam transportlīdzeklim, kura pilna masa ir līdz 3,5 tonnām, tad Garantijas fonda izdevumi gada laikā varētu samazināties par apmēram 300 000 EUR. Šo aprēķinu apstiprina arī faktiskie dati par 2021.gada I pusgadu. Ja šī gada pirmā pusgada datus salīdzina ar 2020.gada pirmā pusgada datiem, tad var secināt, ka ir vērojams samazinājums kompensāciju izmaksās no Garantijas fonda 209 159 EUR apmērā (skat. 3.tabulu). Lai rēķinātu ietaupījumu gada griezumā, 2021.gada I pusgada ietaupījumu nevar vienkārši sareizināt ar divi, jo jāņem vērā arī tas, ka 2021.gada I pusgadā spēkā bija vēl daudz apdrošināšanas līgumu, kuri tika noslēgti 2020.gadā. Līdz ar to gada griezumā ietaupījums pēc LTAB aplēsēm varētu sasniegt apmēram 300 000 EUR.

3.tabula



 Savukārt 2021.gada 1.jūlijā stājās spēkā OCTA likuma 14.panta otrās daļas 3.punkts, saskaņā ar kuru apdrošinātāja noteiktās apdrošināšanas prēmijas maksājums par 40 procentiem tiek samazināts transportlīdzekļu īpašniekiem, kuri ir vecāki, aizbildņi vai audžuģimene, kura nodrošina nepilngadīga bērna ar invaliditāti aprūpi. Atbilstoši grozījumu priekšlikuma autoru veiktajam aprēķinam, kas tika iesniegts Saeimā, diskutējot par apdrošināšanas prēmijas maksājuma samazinājumu transportlīdzekļu īpašniekiem, kuri ir vecāki, aizbildņi vai audžuģimene, kura nodrošina nepilngadīga bērna ar invaliditāti aprūpi, tika minēts, ka prēmijas samazinājuma kopējās izmaksas no Garantijas fonda šīm ģimenēm (valstī ir apmēram 7 000 šādu ģimeņu) varētu sastādīt  280 000 EUR apmērā ar nosacījumu, ka vidējā apdrošināšanas prēmija ir apmēram 100 EUR. Savukārt atbilstoši Labklājības ministrijas sniegtajai informācijai 2021.gada aprīlī (bērni ar invaliditāti – 8636, 8180 bērnus ar invaliditāti audzina vecāki, 214 bērnus ar invaliditāti audzina aizbildņi, 134 bērnus ar invaliditāti audzina audžuvecāki) arī iespējams nonākt pie līdzīga secinājuma. Pieņemot, ka var būt ģimenes, kurās aug vairāki bērni ar invaliditāti, noteikti ir ģimenes ar vairākiem transportlīdzekļiem un ir ģimenes, kurās nav transportlīdzekļu, un, pieņemot, ka apmēram 7500 transportlīdzekļiem būs nepieciešams iegādāties OCTA polises ar 40 % apdrošināšanas prēmijas samazinājumu, tad, prognozējams, ka Garantijas fondam gada griezumā izmaksas pieaugs par 300 000 EUR.

Ņemot vērā iepriekš minēto, pēc LTAB novērtējuma, iepriekš minēto OCTA likuma grozījumu iespējamā finansiālā ietekme uz Garantijas fondu varētu būt kopumā neitrāla un kopējās izmaksas no Garantijas fonda  kompensācijās personām ar invaliditāti turpinās saglabāties līdzšinējā līmenī, ja rēķina finansiālo ietekmi gada griezumā, vai pieaugs, ja OCTA cenas kāps, kas ilgtermiņā visticamāk varētu arī notikt.

**6. Apsvērumi par OCTA likuma 14. panta otrās, trešās un ceturtās daļas regulējuma konstitucionalitāti**

Regulējums par OCTA likuma 14.panta otrajā un trešajā daļā ietverto apdrošināšanas prēmiju samazinājumu personām ar invaliditāti un lauksaimniekiem, kā arī prēmiju samazinājumu finansēšana no Garantijas fonda līdzekļiem OCTA likumā pastāv kopš 2004.gada 1.maija. Līdzīgs regulējums bija iekļauts arī iepriekšējā Sauszemes transportlīdzekļu īpašnieku civiltiesiskās atbildības obligātās apdrošināšanas likumā, kas tika pieņemts 1997.gada 13.martā un bija spēkā līdz 2004.gada 30.aprīlim. Šā likuma 16.pants noteica, ka personām ar invaliditāti tiek samazināta apdrošināšanas prēmija par 40 procentiem. Saskaņā ar minēto likumu likumdevējs bija arī pilnvarojis Ministru kabinetu noteikt apdrošināšanas prēmiju apmērus.

No Satversmes 1. pantā nostiprinātā demokrātiskas republikas jēdziena izriet valsts varas pienākums savā darbībā ievērot tiesiskas valsts pamatprincipus. Visupirms tas nozīmē, ka likumdevējam ir pienākums periodiski apsvērt, vai tiesiskais regulējums joprojām ir efektīvs, piemērots un nepieciešams un vai tas kādā veidā nebūtu pilnveidojams (sk., piemēram, Satversmes tiesas 2014.gada 9.janvāra sprieduma lietā Nr. 2013-08-01 18.2. punktu). Likumdevējam periodiski jāpārbauda, vai nepastāv apstākļi, kas prasa novecojuša tiesiskā regulējuma maiņu, pielāgošanu sabiedrības attīstības tendencēm (sk., piemēram, Satversmes tiesas tiesneses Inetas Ziemeles atsevišķās domas lietā Nr. 2018-15-01 “Par Augstskolu likuma 27. panta piektās daļas un 30. panta ceturtās daļas atbilstību Latvijas Republikas Satversmes 106. panta pirmajam teikumam” 6.punktu).

 2010.gada 1.martā Latvijas Republikas Saeima ratificēja Apvienoto Nāciju Organizācijas konvenciju „Par personu ar invaliditāti tiesībām” (turpmāk – ANO Konvencija). ANO Konvencija papildina citus starptautiskus cilvēktiesību dokumentus, piemēram, ANO Vispārējo cilvēktiesību deklarāciju, ANO Starptautisko paktu par ekonomiskajām, sociālajām un kultūras tiesībām, ANO Starptautisko paktu par pilsoniskajām un politiskajām tiesībām, kuriem Latvija ir pievienojusies. ANO Konvencija nepieprasa paredzēt jaunas cilvēktiesības personām ar invaliditāti, bet gan skaidro dalībvalstu pienākumu respektēt un nodrošināt personu ar invaliditāti vienlīdzību pamattiesību un pamatbrīvību izmantošanā. ANO Konvencijas mērķis ir veicināt, aizsargāt un nodrošināt to, lai personas ar invaliditāti varētu pilnībā un vienlīdzīgi ar citiem izmantot visas cilvēktiesības un pamatbrīvības, veicināt personas cieņas ievērošanu, kā arī veikt pasākumus invaliditātes izraisīto seku mazināšanai. Likuma „Par Konvenciju par personu ar invaliditāti tiesībām” 2.pantā noteikts, ka ANO Konvencijā paredzēto saistību izpildi koordinē Labklājības ministrija. Savukārt katra nozares ministrija ir atbildīga par nepieciešamo pasākumu īstenošanu attiecīgajā nozarē, lai personām ar invaliditāti nodrošinātu vienlīdzīgas tiesības un iespējas piedalīties visos sabiedriskajos procesos.

 Eiropas Savienībā nepastāv vienots regulējums, kā būtu nodrošināmas vienlīdzīgas tiesības un iespējas. Tādējādi katra valsts pati veido savu politiku personu ar invaliditāti atbalstam.

 Saskaņā ar ANO Konvencijas 20.pantu attiecībā uz personu ar invaliditāti individuālo pārvietošanos valsts veic efektīvus pasākumus, lai personām ar invaliditāti nodrošinātu individuālo pārvietošanos ar pēc iespējas lielāku personīgo patstāvību, tostarp, atvieglojot personu ar invaliditāti individuālo pārvietošanos viņu izvēlētā veidā, laikā un par pieejamu cenu. OCTA likuma 14.panta otrajā daļā ietvertais apdrošināšanas prēmijas samazinājums ir uzskatāms par ekonomiska atbalsta pasākumu personām ar invaliditāti, lai atvieglotu šīs personas pārvietošanās iespējas ar personīgo transportlīdzekli.

Satversmes ievada ceturtā rindkopa noteic, ka Latvija kā demokrātiska, tiesiska, sociāli atbildīga un nacionāla valsts balstās uz cilvēka cieņu un brīvību, atzīst un aizsargā cilvēka pamattiesības. Satversmes piektā rindkopa noteic, ka ikvienam ir jārūpējas ne tikai par sevi un saviem tuviniekiem, bet arī par sabiedrības kopējo labumu. Tas nozīmē, ka starp indivīdu un sabiedrību pastāv savstarpēja solidaritāte (sk.: Latvijas Republikas Satversmes komentāri. Ievads. I nodaļa. Vispārējie noteikumi. Autoru kolektīvs prof. R. Baloža zinātniskajā vadībā. Rīga: Latvijas Vēstnesis, 2014, 222.lpp.).

 Satversmes 91. panta pirmais teikums noteic, ka visi cilvēki Latvijā ir vienlīdzīgi likuma un tiesas priekšā. Satversmes tiesa ir atzinusi, ka likumdevējam, izdodot tiesību normas, ir jāņem vērā minētajā Satversmes normā ietvertais vienlīdzības princips (sk., piemēram, Satversmes tiesas 2001. gada 3. aprīļa sprieduma lietā Nr. 2000-07-0409 secinājumu daļas 1. punktu). Vienlīdzības princips liedz valsts institūcijām izdot tādas normas, kas bez saprātīga pamata pieļauj atšķirīgu attieksmi pret personām, kuras atrodas vienādos un salīdzināmos apstākļos (sk., piemēram, Satversmes tiesas 2007. gada 8. jūnija sprieduma lietā Nr. 2007-01-01 11. punktu). Tā uzdevums ir nodrošināt, lai tiktu īstenota tāda tiesiskas valsts prasība kā likuma aptveroša ietekme uz visām personām un lai likums tiktu piemērots bez jebkādām privilēģijām (sk., piemēram, Satversmes tiesas 2013. gada 13. februāra sprieduma lietā Nr. 2012-12-01 14.1. punktu). Tomēr vienlīdzības princips pieļauj un pat prasa atšķirīgu attieksmi pret personām, kuras atrodas atšķirīgos apstākļos, kā arī pieļauj atšķirīgu attieksmi pret personām, kuras atrodas vienādos apstākļos, ja tam ir objektīvs un saprātīgs pamats (sk., piemēram, Satversmes tiesas 2001. gada 3. aprīļa sprieduma lietā Nr. 2000-07-0409 secinājumu daļas 1. punktu).

 Saskaņā ar OCTA likuma 14.panta ceturto daļu apdrošināšanas prēmijas maksājuma samazinājumu apdrošināšanas sabiedrībai kompensē LTAB no Garantijas fonda. Savukārt Garantijas fonda līdzekļus veido apdrošināšanas sabiedrību atskaitījumi no OCTA apdrošināšanas prēmijām, kuras apdrošināšanas sabiedrības saņem no transportlīdzekļu īpašniekiem(OCTA polišu pircējiem). Līdz ar to likumdevējs ir uzlicis pienākumu divām personu grupām proti, transportlīdzekļu īpašniekiem (OCTA polišu pircējiem) un apdrošināšanas sabiedrībām, kuras ir tiesīgas sniegt OCTA pakalpojumus, nodrošināt līdzekļus OCTA prēmijas samazinājuma piemērošanai, lai īstenotu valsts atbalsta pasākumu personīgā transportlīdzekļa lietošanai personām ar invaliditāti un vecākiem, aizbildņiem vai audžuģimenēm, kas nodrošina nepilngadīga bērna ar invaliditāti aprūpi. Tas nozīmē, ka OCTA polišu pircēji kopā ar prēmijas samaksu, veic maksājumu, kurš tiek novirzīts iemaksāšanai Garantijas fondā, no kura līdzekļiem vēlāk tiek finansēti attiecīgajām personām piemērotie OCTA prēmiju samazinājumi. Savukārt apdrošināšanas sabiedrībām, kuras ir tiesīgas sniegt OCTA pakalpojumus, ir uzlikts pienākums minēto atbalsta pasākumu administrēt, iekasējot kopā ar OCTA prēmijām arī maksājumu, kas nepieciešams minētā atbalsta pasākuma finansēšanai, un iemaksājot to Garantijas fondā.

Vēršam uzmanību, ka transportlīdzekļu īpašnieku (OCTA polišu pircēju) ienākumu līmenis ir dažāds. OCTA polišu pircēju vidū var būt personas no citām mazaizsargātām personu grupām, piemēram, daudzbērnu ģimenes, pensionāri. Vienlaikus, neatkarīgi no atšķirībām sauszemes transportlīdzekļu īpašnieku ienākuma līmeņa vai sociālās aizsargātības, tiem visiem ir pienākums finansēt OCTA likumā noteikto prēmiju samazinājumu personām ar invaliditāti un lauksaimniekiem. Jāuzsver arī tas, ka personu ar invaliditāti tiesību nodrošināšanai nepieciešamo pasākumu īstenošana ir visas sabiedrības intereses, ne tikai transportlīdzekļu īpašnieku (OCTA polišu pircēju) un apdrošināšanas sabiedrību intereses. Līdz ar to, pieņemot lēmumu par tālāko rīcību ar OCTA likuma 14.pantā noteikto regulējumu, būtu jāvērtē arī ietekme uz visu sauszemes transportlīdzekļu īpašnieku interesēm, kam iespējams neliels OCTA prēmiju palielinājums.

**7. Apdrošināšanas prēmijas samazinājuma iespējamas pārskatīšanas finansiālā ietekme uz Garantijas fondu**

 Lai novērtētu apdrošināšanas prēmijas samazinājuma personām ar invaliditāti un lauksaimnieku ietekmi uz Garantiju fondu ilgtermiņā, LTAB ir veicis aprēķinu trīs dažādiem scenārijiem, kas paredz:

1. Pakāpenisku apdrošināšanas prēmijas samazinājumu;
2. Atteikties no apdrošināšanas prēmijas samazinājuma sākot ar 2022.gada 1.janvāri;
3. Saglabāt spēkā esošo regulējumu nemainītu.

1. **scenārijs**

Veikt grozījumus OCTA likumā, kas paredz OCTA likuma 14.panta otrajā un trešajā daļā noteiktā apdrošināšanas prēmijas samazinājuma pakāpenisku atcelšanu līdz 2025.gada 1.janvārim, proti, laika periodā no 2023.gada 1.jūlija līdz 2024.gada 31.decembrim prēmijas samazinājumu noteikt attiecīgi 20 un 15 procentu apmērā un atcelt to 2025.gada 1.janvārī.

Šī risinājuma ietekme uz Garantijas fondu attēlota 4. grafikā.

4. grafiks



Atbilstoši grafikā norādītajam, 1.scenārija gadījumā sākot no 30.09.2022. GF atlikums laika posmā līdz pilnīgai atlaižu atcelšanai periodiski būtu zem 15 milj. EUR, kas nozīmē, ka apdrošināšanas sabiedrībām būtu jāveic iemaksas Garantijas fondā divkāršā apmērā šajā periodā.

**2. scenārijs**

Veikt grozījumus OCTA likuma 14.pantā, ar 2022.gada 1.janvāri izslēdzot OCTA 14.panta otrās un trešās daļas regulējumu, tādējādi atsakoties no atlaidēm kopumā.

5. grafiks



Atbilstoši grafikā norādītajam, 2.scenārija gadījumā Garantijas fonda atlikums saglabātos virs 15 milj. EUR, un apdrošināšanas sabiedrībām nebūtu jāveic iemaksas Garantijas fondā divkāršā apmērā.

**3. scenārijs**

OCTA likuma 14. pantā otrajā un trešajā daļā noteikto regulējumu negrozīt, saglabājot atlaides esošajā apmērā. Šī scenārija ietekme uz Garantijas fondu attēlota 6. grafikā.

 6. grafiks



Atbilstoši grafikā norādītajam, 3.scenārija gadījumā Garantijas fonda atlikums sākot no 30.09.2022. periodiski būtu zem 15 milj. EUR, kas nozīmē, ka apdrošināšanas sabiedrībām būtu periodiski jāveic iemaksas Garantijas fondā divkāršā apmērā.

**Secinājumi un turpmākā rīcība**

 Ņemot vērā to, ka tikai 2021.gadā (10.janvārī un 1.jūlijā) ir stājušās spēkā būtiskas izmaiņas OCTA likuma 14.panta regulējumā, vienlaikus gan nosakot ierobežojumus, gan paplašinot apdrošināšanas prēmijas samazinājuma saņēmēju loku, pašreizējā brīdī var sniegt tikai pirmsšķietamu šo grozījumu ietekmes novērtējumu, līdz ar to apdrošināšanas prēmijas samazinājuma pārskatīšana pašreizējā brīdī ir pāragra, jo būtu lietderīgi izvērtēt nesen spēkā stājušā regulējuma ietekmi ilgākā termiņā pirms atkārtotu grozījumu veikšanas.

Pielikumā: 1. Labklājības ministrijas 2021.gada 8.marta vēstule Nr. 40-1-04/405;

 2. Labklājības ministrijas 2020.gada 21.janvāra vēstule Nr. 40-1-04/85.

Finanšu ministrs J.Reirs

I.Albova 67083857

Inese.Albova@fm.gov.lv